‘ทีซีซีแลนด์’เดินหน้าขนรร.ตั้งกองทุนขาย
&#8220;ทีซีซีแลนด์&#8221; เดินหน้าดันโรงแรมในเครือตั้งกองทุนอสังหาฯ ขาย หลังปั้นสำนักงานค้าปลีกให้เช่าฉลุย
21 ส.ค. 2554

“ทีซีซีแลนด์” เดินหน้าดันโรงแรมในเครือตั้งกองทุนอสังหาฯ ขาย หลังปั้นสำนักงานค้าปลีกให้เช่าฉลุย
นายปณต สิริวัฒนภักดี กรรมการ บริษัท ทีซีซีแลนด์ รีเทล เปิดเผยว่า บริษัทอยู่ระหว่างศึกษา ในการนำโรงแรมในเครือมาตั้งกองทุนรวมอสังหาริมทรัพย์ เพื่อเป็นไปตามนโยบายของบริษัทที่จะตั้งกองทุนอสังหาริมทรัพย์ให้ครอบคลุมสินทรัพย์ของบริษัทที่มีอยู่จำนวนมาก หลังจากตั้งกองทุนอสังหาริมทรัพย์ลงทุนในอาคารสำนักงานและค้าปลีกให้เช่าแล้ว
ล่าสุด เมื่อวันที่ 27 ก.ค.ได้นำ กองทุนรวมอสังหาริมทรัพย์ไทยรีเทลอินเวสเม้นต์ (TRIF) เข้าจดทะเบียนในตลาดหลักทรัพย์ ซึ่งลงทุนและมีกรรมสิทธิ์ในที่ดินอาคารพันธุ์ทิพย์พลาซ่า งามวงศ์ วาน จากก่อนหน้าได้ตั้งกองทุนรวมอสังหาริมทรัพย์ไทยคอมเมอร์เชียลอินเวสเม้นต์ (TCIF) ลงทุนและมีกรรมสิทธิ์ในที่ดินอาคารสำนักงานเนชั่นทาวเวอร์
“เบื้องต้นโดยเป็นกองทุนอสังหาริมทรัพย์ประเภทศูนย์การค้ากองแรกที่ลงทุนแบบมีกรรมาสิทธิ์ (Freehold) กองทุนอสังหาริม ทรัพย์ที่ใช้โรงแรมเป็นสินทรัพย์คงตั้งไม่ทันภายในปีนี้ เพราะต้องพิจารณาให้รอบคอบว่าจะนำโรงแรมเดียวหรือโรงแรมหลายแห่งในเครือมาจัดตั้ง รวมทั้งต้องพิจารณาขนาดกองทุนที่เหมาะสม กับมูลค่าของโรงแรมโดยไม่จำกัดว่าเป็นจะเป็นโรงแรมในกรุงเทพฯ หรือต่างจังหวัด” นายปณต กล่าว
นอกจากนี้ ต้องรอดูจังหวะที่เหมาะสม เนื่องจากต้องการให้ผู้ถือหน่วยที่เข้ามาลงทุนแล้วได้รับผลตอบแทนดีที่สุด ซึ่งนอกจากโรงแรมแล้วบริษัทยังมีสินทรัพย์อื่นที่รอจัดตั้งกองทุน เช่น สนามกอล์ฟ
สำหรับผลประกอบการปี 2554 ของกลุ่มบริษัท ทีซีซีแลนด์ รีเทล ในสินทรัพย์แต่ละประเภทจะเติบโตเพิ่มขึ้นเฉลี่ย 10% โตตามอุตสาหกรรมที่อิงการเติบโตของการขยายตัวทางเศรษฐกิจของประเทศ
นางชวินดา หาญรัตนกูล รองกรรมการผู้จัดการ สายงานกองทุนรวมอสังหาริมทรัพย์และ กองทุนส่วนบุคคล บริษัทหลัก ทรัพย์จัดการกองทุน (บลจ.) กรุงไทย กล่าวว่า ขณะนี้อยู่ระหว่างพิจารณาเลือกโรงแรมของทีซีซีแลนด์ที่จะมาตั้งกองทุน โดยมีขนาดเริ่มต้น 2,000 ล้านบาท
“เราต้องการให้รายได้และมูลค่าของโรงแรมมีความมั่นคงกว่าปัจจุบัน เนื่องจากธุรกิจโรงแรมมีฤดูไฮซีซัน ดังนั้นโรงแรมที่จะเลือกต้องมีมูลค่าที่ดีในช่วงที่ธุรกิจเข้าสู่โลว์ซีซันด้วย ที่สำคัญควรให้ปัจจัยในและนอกประเทศอยู่ในระดับที่สมดุลทำให้ธุรกิจโรงแรมมีความผันผวนน้อยกว่านี้ เนื่องจากตอนนี้ การเมืองในประเทศนิ่งขึ้น แต่นักท่องเที่ยวยุโรปยังไม่มาเที่ยวไทยเหมือนเมื่อก่อน”
สำหรับโรงแรมที่จะจัดตั้งกองทุนจะต้องมีอัตราการเข้าพักในระดับมากกว่า 70% สำหรับโรงแรมในกรุงเทพฯ ส่วนต่างจังหวัดอยู่ที่ 60-70% มีค่าใช้จ่ายในระดับที่เหมาะสมและหากจะมีการปรับปรุงควรรักษาสมดุลระหว่างรายได้กับค่าใช้จ่าย